
B7‑0467/2012
Euroopan parlamentin päätöslauselma Georgiasta
(2012/2816(RSP))
Euroopan parlamentti, joka
–
ottaa huomioon aikaisemmat päätöslauselmansa Georgiasta ja erityisesti 17. marraskuuta 2011 antamansa päätöslauselman, joka sisältää suositukset neuvostolle, komissiolle ja Euroopan ulkosuhdehallinnolle EU:n ja Georgian välisen assosiaatiosopimuksen neuvotteluista,

–
ottaa huomioon Euroopan unionin ja Georgian välisen kumppanuus- ja yhteistyösopimuksen, joka tuli voimaan 1. heinäkuuta 1999, 

–
ottaa huomioon Georgiassa järjestettyjä parlamenttivaaleja seuranneen kansainvälisen vaalitarkkailuryhmän 2. lokakuuta 2012 antaman lausuman alustavista tuloksista ja päätelmistä,

–
ottaa huomioon EU:n korkean edustajan Catherine Ashtonin ja komission jäsenen Stefan Fulen yhteisen julkilausuman Georgian parlamenttivaalien tulosten ilmoittamisen johdosta,

–
ottaa huomioon ulkosuhteiden neuvoston 15. lokakuuta 2012 hyväksymät päätelmät, 

–
ottaa huomioon komission 12. toukokuuta 2011 antaman tiedonannon Euroopan naapuruuspolitiikan arvioinnista,

–
ottaa huomioon 15. toukokuuta 2012 julkaistun edistymiskertomuksen Euroopan naapuruuspolitiikan toteuttamisesta Georgiassa,

–
ottaa huomioon 29. ja 30. syyskuuta 2011 Varsovassa pidetyn itäistä kumppanuutta käsitelleen huippukokouksen yhteisen julkilausuman,

–
ottaa huomioon 23. heinäkuuta 2012 pidetyn itäisen kumppanuuden maiden ulkoministereiden kokouksen yhteisen julkilausuman,

–
ottaa huomioon työjärjestyksen 110 artiklan 2 kohdan,
A.
ottaa huomioon, että euroatlanttinen integraatio on viime vuosina ollut Georgian poliittisella asialistalla ensisijaisena painopisteenä ja yksi Georgian yhteiskunnan keskeisistä pyrkimyksistä; katsoo, että vakaa, demokraattinen ja täysin itsenäinen Ukraina, joka kunnioittaa oikeusvaltioperiaatetta, ihmisoikeuksia, vähemmistöjen suojelua ja sosiaalista markkinataloutta sekä takaa perusoikeudet, palvelee sekä EU:n että ukrainalaisten etua;

B.
ottaa huomioon, että Georgia on yksi itäisen kumppanuuden perustajajäsenistä; ottaa huomioon, että EU:n ja Itä-Euroopan maiden johtajat vahvistivat 29. ja 30. syyskuuta 2011 pidetyssä Varsovan huippukokouksessa, että itäinen kumppanuus perustuu arvojen yhteisöön ja vapauden, demokratian, ihmisoikeuksien ja perusvapauksien kunnioittamisen sekä oikeusvaltion periaatteisiin;

C.
ottaa huomioon, että 1. lokakuuta Georgian kansa kutsuttiin valitsemaan maalle uusi parlamentti kireässä ja poliittisesti erittäin kärjistyneessä tilanteessa, jota varjostivat vaalikampanjan aikana väärinkäytöksiä koskevat syytökset, puolueiden välinen syvä epäluulo, ahdistelu ja satunnaiset väkivaltaisuudet;

D.
ottaa huomioon, että vaalipäivänä äänestys tapahtui rauhanomaisesti ja rauhallisesti kaikkialla maassa ja että osanotto oli laajaa; ottaa huomioon, että ennennäkemätön määrä ulkomaisia ja georgialaisia vaalitarkkailijoita valvoi useimpia Georgian vaalipiirejä;

E.
ottaa huomioon, että kansainvälisen vaalitarkkailuryhmän alustavien päätelmien mukaan nämä parlamenttivaalit merkitsivät tärkeää askelta demokraattisen vaalitavan juurruttamisessa maahan Etyjille ja Euroopan neuvostolle annettujen sitoumusten mukaisesti;

F.
ottaa huomioon, että joitakin vaalilakiin liittyviä keskeisiä kysymyksiä on vielä ratkaistava erityisesti Etyjin demokraattisten instituutioiden ja ihmisoikeuksien toimiston ja Venetsian komission aikaisempien suositusten valossa, esimerkkinä yhden edustajan vaalipiirien väestön kokoa koskeva epäsuhta;

G.
ottaa huomioon, että opposition edustajat kohdistivat voimakasta arvostelua valtion tilintarkastusvirastoa kohtaan ja syyttivät sitä siitä, että se ei soveltanut vaalilakia avoimen puolueettomasti ja johdonmukaisesti;

H.
ottaa huomioon, että keskusvaalilautakunta päätti uusia vaalit seitsemällä äänestysalueella kolmessa yhden edustajan vaalipiirissä 14. lokakuuta;

I.
ottaa huomioon, että äänten enemmistön saanut liittouma "Georgian unelma" joutuu hallitsemaan maata yhdessä presidentti Saakashvilin kanssa;

J.
ottaa huomioon, että Georgian vankiloissa tapahtuvaa vankien kidutusta esittävät videot aiheuttivat laajaa närkästystä ja paljastivat vakavia väärinkäytöksiä laista ja järjestyksestä vastaavissa virastoissa; ottaa huomioon, että kaksi ministeriä erosi tämän skandaalin johdosta;
K.
ottaa huomioon, että Georgiasta irtautuneet Etelä-Ossetia ja Abhasia ovat käytännössä edelleen Venäjän armeijan miehittämiä; ottaa huomioon, että Venäjän federaation ja Georgian vuonna 2008 allekirjoittamasta kuusikohtaisesta tulitaukosopimuksesta huolimatta EU:n tarkkailijoiden pääsy Etelä-Ossetiaan ja Abhasiaan on edelleen estetty;

1.
pitää myönteisenä, että maassa pidettiin yleisesti ottaen rauhalliset ja asianmukaisesti järjestetyt parlamenttivaalit, jotka edustavat edistysaskelta demokraattisten instituutioiden juurruttamisessa Georgiaan huolimatta joistakin puutteista, jotka kansainvälinen vaalitarkkailuryhmä nosti esiin;

2.
odottaa sujuvaa ja rauhanomaista vallansiirtoa "Georgian unelman" johtajille vaalien tulosta vastaavasti ja Georgian perustuslakia noudattaen;

3.
korostaa, että on tärkeää, että presidentti Saakashvili ja tuleva uusi hallitus pystyvät asianmukaiseen ja rakentavaan yhteiseloon, jotta molemmat voivat palvella täysin koko maan etuja;

4.
pitää tältä osin myönteisenä, että entisen enemmistön edustajat ja "Georgian unelman" johtajat ovat käynnistäneet neuvottelut, ja kannustaa osapuolia hedelmälliseen kansalliseen vuoropuheluun, jolla pyritään ratkaisemaan maan keskeiset ongelmat ja toteuttamaan tarvittavat uudistukset;

5.
odottaa uuden johdon vahvistavan aikaisemman hallituksen eurooppalaisen suuntauksen ja pitää tältä osin myönteisinä "Georgian unelman" johtajan Bidzina Ivanishvilin ensimmäisiä lausuntoja;
6.
kehottaa Georgian viranomaisia täysin korjaamaan kaikki kansainvälisen vaalitarkkailuryhmän osoittamat puutteet, mukaan luettuina Etyjin demokraattisten instituutioiden ja ihmisoikeuksien toimiston ja Venetsian komission vaalilakia koskevat suositukset;

7.
korostaa täysin riippumattoman ja puolueettoman oikeuslaitoksen merkitystä ja kehottaa uutta parlamenttia toteuttamaan aiheelliset toimenpiteet, joilla estetään kaikki oikeuslaitoksessa ilmenevät epäkohdat tai väärinkäytökset;

8.
panee merkille, että Georgian korkein oikeus on päättänyt ottaa käsiteltäväksi "Georgian unelman" johtajan Bidzina Ivanishvilin tapauksen, jossa vaaditaan kansalaisuuden palauttamista, ja kehottaa tuomioistuinta tekemään päätöksen asiassa ajoissa, jotta voidaan poistaa kaikki uuden hallituksen virkaanastumisen mahdolliset perustuslailliset esteet;

9.
pitää erityisen tärkeänä, että täysin demokraattisesti hyväksytään ja pannaan täytäntöön tiukka ja tehokas laki puolueiden rahoituksesta sekä laki mahdollisista ja todellisista eturistiriidoista, jotta voidaan selkeästi erottaa toisistaan julkisessa virassa toimivien henkilöiden yksityiset ja julkiset edut;

10.
kehottaa Georgian viranomaisia tutkimaan kaikki tapaukset, joissa Georgian vankiloissa on ilmennyt huonoa kohtelua ja kidutusta, ja nostamaan niistä syytteet, ja vaatii vankilajärjestelmän perusteellista ja tehokasta uudistamista; pitää tervetulleena, että Georgian vankiloista vastaava ministeri on päättänyt koota valvontaryhmän, jotta ihmisoikeusaktivistit ja tiedotusvälineet voivat päästä vankiloihin tarkastamaan olot;

11.
katsoo, että Georgiassa tapahtunut demokraattinen muutos tarjoaa tilaisuuden palata Georgian ja Venäjän federaation välillä avoimeen, suoraan ja ehdoitta käytävään vuoropuheluun, joka perustuu hyvien naapurisuhteiden kehittämiseen ja näiden kahden maan täydelliseen itsenäisyyteen ja alueelliseen koskemattomuuteen;

12.
kehottaa tältä osin Venäjää vetämään joukkonsa Georgiasta irtautuneilta Abhasian ja Etelä-Ossetian alueilta ja sallimaan EU:n tarkkailijoiden esteettömän pääsyn näihin kahteen maakuntaan;

13.
pitää valitettavana, että neuvotteluissa edetään hitaasti ja että osapuolet eivät ole saavuttaneet merkittävää edistystä Geneven keskusteluissa, jotka koskevat Etelä-Kaukasuksen turvallisuutta ja vakautta, ja odottaa niiltä vahvempaa panosta, jotta voidaan täysin noudattaa kaikkia syyskuussa 2008 tehdyn kuusikohtaisen tulitaukosopimuksen kohtia;

14.
odottaa, että EU:n ja Georgian välistä uutta assosiaatiosopimusta koskevat neuvottelut saatetaan loppuun maan eurooppalaisia pyrkimyksiä vastaavasti, ja korostaa, että Georgian yhdentyminen Eurooppaan on tärkeää taloudellisten, sosiaalisten ja poliittisten uudistusten toteuttamisen kannalta; pitää myönteisenä, että EU on sitoutunut viisumivapaan matkustamisen tavoitteeseen ja odottaa osapuolten saavuttavan tässä huomattavaa edistystä;

15.
kehottaa puhemiestä välittämään tämän päätöslauselman neuvostolle, komissiolle, Euroopan ulkosuhdehallinnolle, jäsenvaltioille, Georgian presidentille, hallitukselle ja parlamentille sekä Euroopan neuvoston ja Etyjin parlamentaarisille yleiskokouksille.

